ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τα ελαστικά των μηχανοκίνητων οχημάτων και των ρυμουλκουμένων τους και με την τοποθέτησή τους και την τροποποίηση της οδηγίας 92/23/ΕΟΚ

1997/0348 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τα ελαστικά των μηχανοκίνητων οχημάτων και των ρυμουλκουμένων τους και με την τοποθέτησή τους και την τροποποίηση της οδηγίας 92/23/ΕΟΚ

1. Ιστορικο

- Η πρόταση διαβιβάστηκε στις 10.12.1997 (έγγραφο COM(1997) 680 τελικό - 1997/348 COD της 10.12.1997).

- Το Ευρωπαϊκό Κοινοβούλιο γνωμοδότησε σε πρώτη ανάγνωση στις 18.2.1998.

- Η Οικονομική και Κοινωνική Επιτροπή γνωμοδότησε στις 27.5.1998.

- Η κοινή θέση καθορίστηκε στις 13.4.2000

2. Στοχοσ τησ προτασησ της Επιτροπησ

Στόχος της πρότασης οδηγίας είναι ο περιορισμός του θορύβου που προκαλείται κατά την επαφή των ελαστικών με το οδόστρωμα. Σε συνδυασμό με τα μέτρα που ελήφθησαν ήδη για τον περιορισμό του θορύβου που προκαλούν τα μηχανικά μέρη των οχημάτων, τα νέα μέτρα θα συμβάλουν στη μείωση του θορύβου που οφείλεται στην οδική κυκλοφορία χωρίς ωστόσο να μειώσουν την οδική ασφάλεια και χωρίς να διαταράξουν υπέρμετρα την αγορά των ελαστικών. Η πρόταση αποτελεί επακόλουθο των διατάξεων του άρθρου 4 παράγραφος 2 της οδηγίας 92/97/ΕΟΚ για την τροποποίηση της οδηγίας 70/157/ΕΟΚ σχετικά με το αποδεκτό ηχητικό επίπεδο και τη διάταξη εξατμίσεως των οχημάτων με κινητήρα.

3. Σχολια επι τησ κοινησ θεσησ

3.1. Γενικές παρατηρήσεις σχετικά με την κοινή θέση

Με εξαίρεση το άρθρο 3, η κοινή θέση του Συμβουλίου δεν επέφερε ουσιαστικές τροποποιήσεις στην αρχική πρόταση της Επιτροπής.

Οι τροποποιήσεις που ενσωματώθηκαν στην κοινή θέση έχουν ως εξής:

- στο άρθρο 1, ο ορισμός του ελαστικού τροποποιήθηκε ώστε να εξαιρεθούν από τις διατάξεις της οδηγίας τα χειμερινά ελαστικά με καρφιά. Επίσης, το πεδίο εφαρμογής ορίσθηκε ακριβέστερα ώστε να περιοριστεί στα ελαστικά που προορίζονται να τοποθετηθούν σε οχήματα τα οποία τέθηκαν σε κυκλοφορία μετά την 1η Οκτωβρίου 1980, αφενός, και να εξαιρεθούν τα πολύ μεγάλα ελαστικά από τις σχετικές με το θόρυβο απαιτήσεις, αφετέρου.

- στα άρθρα 1(σ) και 2, οι ημερομηνίες μεταφοράς στην εθνική νομοθεσία και υποχρεωτικής εφαρμογής των διατάξεων της οδηγίας τροποποιήθηκαν ελαφρώς ώστε να προβλεφθούν επαρκή χρονικά περιθώρια για την ορθή διεκπεραίωση των διοικητικών και τεχνικών διαδικασιών.

- στο άρθρο 3, το Συμβούλιο εισήγαγε διατάξεις που ορίζουν ότι η Επιτροπή θα τροποποιήσει την οδηγία 92/23/ΕΟΚ το αργότερο 24 μήνες μετά τη δημοσίευση της παρούσας οδηγίας, καθιερώνοντας δοκιμές πρόσφυσης για τα ελαστικά (παράγραφος 1) και θα βελτιώσει εντός 48 μηνών το αργότερο, την ασφάλεια, την προστασία του περιβάλλοντος και την εξοικονόμηση ενέργειας (παράγραφος 2). Κατά την Επιτροπή, η παράγραφος 1 δεν είναι δυνατόν να ενσωματωθεί στην παρούσα οδηγία. Όσον αφορά την παράγραφο 2, η Επιτροπή κρίνει ότι θίγει το αποκλειστικό της δικαίωμα υποβολής νομοθετικών προτάσεων .

- στο παράρτημα Ι, οι τεχνικές προδιαγραφές για τις δοκιμές καθορίστηκαν με μεγαλύτερη ακρίβεια ώστε να λαμβάνονται περισσότερο αξιόπιστα αποτελέσματα και προστέθηκε νέο προσάρτημα στο οποίο παρατίθενται τα στοιχεία που πρέπει να περιλαμβάνει η έκθεση δοκιμής (προσάρτημα 2). Επιπλέον, το Συμβούλιο προέβλεψε τη δυνατότητα για τα εργαστήρια των κατασκευαστών να μπορούν, μέχρι τις 31 Δεκεμβρίου 2005 το αργότερο, να γίνονται δεκτά ως εξουσιοδοτημένα εργαστήρια κατά την έννοια του άρθρου 14, παράγραφος 1, σημείο ι) της οδηγίας 70/156/ΕΟΚ

- προστέθηκε νέο παράρτημα VI για την περιγραφή των τεχνικών χαρακτηριστικών και της διάστρωσης του στίβου δοκιμών, με βάση τα πρότυπα ISO.

3.2. Τύχη των τροπολογιών που υπέδειξε το ΕΚ σε πρώτη ανάγνωση

Στο πλαίσιο της γνωμοδότησής του, το Ευρωπαϊκό Κοινοβούλιο ενέκρινε την πρόταση χωρίς να υποδείξει τροπολογίες.

4. Συμπερασματα

Δεδομένου ότι η κοινή θέση του Συμβουλίου καθορίστηκε ομόφωνα, στο παρόν στάδιο η Επιτροπή δεν μπορεί παρά να λάβει υπόψη την κοινή θέση.